Kakta konuro

Kakta konuro (Eupsittula cactorum) sed ankaŭ Kakta aratingo aŭ Kakta papago estas specio de birdoj en la subfamilio Arinae de la familio Psittacidae, de afrikaj kaj amerikaj papagoj. Ĝi estas endemio de orienta Brazilo.

Taksonomio kaj sistematiko
La Kakta konuro havas du subspeciojn, nome la nomiga E. c. cactorum (Kuhl, 1820) kaj E. c. caixana (Spix, 1824). La Kakta konuro kaj la Brungorĝa konuro (E. pertinax) formas speciparon.Collar, N. kaj P. F. D. Boesman (2020). Cactus Parakeet (Eupsittula cactorum), versio 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 15an de Marto, 2023

Aspekto
La Kakta konuro estas ĉirkaŭ 25 cm longa. Ambaŭ seksoj estas similaj. Plenkreskuloj de la nomiga subspecio havas palbrunajn antaŭkronon, vangojn, gorĝon, flankojn de la kolo kaj bruston. Nuda blankeca haŭto ĉirkaŭas iliajn okulojn. Ilia ventro kaj pugareo estas flav-oranĝaj. Iliaj nuko, orelkovriloj, supraj partoj kaj vosto estas verdaj. Iliaj flugiloj estas plejparte verdaj kun bluetaj flugilplumoj. Nematuraj birdoj similas al plenkreskuloj, sed havas tute verdan kronon kaj pli senbrilajn subajn partojn. Subspecio E. c. caixana havas la saman plumarbildon kiel la nomiga, sed estas ĝenerale pli pala.

Distribuado kaj habitato
La subspecio de la Kakta konuro nome E. c. caixana estas la plej norda el ambaŭ. Ĝi troviĝas en nordorienta Brazilo el Maranhão orienten ĝis la Atlantika Oceano kaj suden ĝis tiom for kiom ĝis nordokcidenta Bahia. La nomiga subspecio troviĝas en orient-centra Brazilo sude de Rivero São Francisco en Bahia kaj Minas Gerais. La specio loĝas en netuŝita kaj duakreska kaatingo, seka pejzaĝo karakterizita per dorna vegetaĵaro, arbedoj kaj sukulentoj. Ĝi ankaŭ troviĝas en cerado kaj pli humidaj arbaroj.

Kutimaro
Movoj
La Kakta konuro ne havas konatajn movojn, sed probable ĝi faras lokajn movojn reage al la disponeblo de manĝo.

Manĝado
La dieto de la Kakta konuro ne estis tute esplorita. Oni scias, ke ili manĝas fruktojn de figarboj (Ficus), kaktoj, kaj de kelkaj aliaj plantoj. Oni registris, ke ili manĝas florajn burĝonojn. Ili manĝas ankaŭ kultivaĵojn kiel rizo, maizo kaj sorgo.

Reproduktado
La reprodukta sezono de la Kakta konuro ne estas bone difinita, sed ŝajnas, ke ĝi estas ene de la periodo de aŭgusto ĝis marto. Ĝi tipe elfosas sian neston en arbaraj termitejoj. La teritorio de la ovodemetado en naturo ne estas konata kun certeco, sed nestoj kun ĝis ses ovoj estis trovitaj. En kaptiteco la tipa ovodemetado estas ses, la kovado estas almenaŭ de 16 tagoj, kaj elnestiĝo okazas ĉirkaŭ ses semajnojn post eloviĝo.

Referencoj


 Juniper, T., & M. Parr (1998). A Guide to the Parrots of the World. Pica Press, East Sussex. 

Eksteraj ligiloj
World Parrot Trust  Parrot Encyclopedia - Species Profiles
Cactus parakeet: Photos, sounds from The Birds of the Interior of Ceará, Brazil

Kategorio:Papagedoj
Kategorio:Birdoj de Sudameriko
Kategorio:Birdoj de Brazilo